Μητροπολίτης Μαντινείας και Κυνουρίας Αλέξανδρος

Ο Μητροπολίτης Μαντινείας και Κυνουρίας Αλέξανδρος (κατά κόσμον Παπαδόπουλος) είναι Έλληνας θεολόγος και ιεράρχης της Εκκλησίας της Ελλάδος. Διετέλεσε Μητροπολίτης Ναυπάκτου και Αγίου Βλασίου και από το 1995 είναι Μητροπολίτης Μαντινείας και Κυνουρίας.

Βιογραφικά στοιχεία 
Γεννήθηκε στις 28 Οκτωβρίου 1936 στο χωριό Πάπαρης Αρκαδίας. Αποφοίτησε από την Εκκλησιαστική Σχολή Κορίνθου και κατόπιν φοίτησε στη Θεολογική Σχολή του πανεπιστημίου Αθηνών. Είναι επίσης κάτοχος μεταπτυχιακού διπλώματος στην Ορθόδοξη Θεολογία από το Πανεπιστήμιο Κύπρου. Ο τίτλος της μεταπτυχιακής του εργασίας είναι: «Ὁ Μητροπολιτικός Ἱερός Ναός Ἁγίου Βασιλείου Τριπόλεως».

Εξελέγη Μητροπολίτης Ναυπάκτου και Αγίου Βλασίου τον Μάιο του 1984. Το 1985 προχώρησε στην ίδρυση Ιερατικής Επιμορφωτικής Σχολής στην Ναύπακτο για την εκπαίδευση νέων κληρικών, ενώ κατά το ίδιο έτος άρχισε να εκδίδεται υπό την διεύθυνση του το εκκλησιαστικό περιοδικό «Εκκλησιαστική Ναυς». Το 1986 προχώρησε στην ίδρυση Σχολής Βυζαντινής Μουσικής στην Ναύπακτο, υπό την εποπτεία της μητρόπολης. Επί των ημερών του επίσης στην Ναύπακτο οργανώθηκε Διορθόδοξο Συνέδριο με την συμμετοχή των Αυτοκέφαλων Εκκλησιών Αλεξανδρείας, Ρουμανίας, Ρωσίας, Βουλγαρίας, Σερβίας και Πράγας, και υπό την γενική εποπτεία του αρχιεπισκόπου Αθηνών και πάσης Ελλάδος Σεραφείμ.

Τον Ιανουάριο του 1995 εξελέγη μητροπολίτης Μαντινείας και ΚυνουρίαςΗ ενθρόνισή του τελέστηκε στον Ιερό Μητροπολιτικό Ναό Αγίου Βασιλείου Τριπόλεως στις 26 Φεβρουαρίου 1995.

Το 2016 κατατέθηκε μήνυση εναντίον του και κλήθηκε να απολογηθεί σε δικαστήριο, καθώς υπήρξε ιδιαίτερα επικριτικός εναντίον των ομοφυλοφίλων σε σχέση με ό,τι αφορούσε το σύμφωνο συμβίωσης ομοφυλοφίλων. 
Ωστόσο, η υπόθεση τέθηκε τελικά στο αρχείο, καθώς, σύμφωνα με το σκεπτικό της απόφασης, ο Μητροπολίτης δεν διέπραξε κάποιο αδίκημα κατά την εν λόγω ομιλία του.

Έχει συγγράψει την «Ιστορία της Ιεράς Μητροπόλεως Μαντινείας και Κυνουρίας», έκδοση Εταιρείας Πελοποννησιακών Σπουδών, (αρ. 10, τ. Α΄ - Β΄, Αθήναι 2000).

Παραπομπές 

Μητροπολίτες Ναυπάκτου
Μητροπολίτες Μαντινείας και Κυνουρίας